
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/5/2024
PLx nr.729/2023
AVIZ
asupra 
proiectului de Lege privind aprobarea Ordonanţei de urgenţă a Guvernului nr.87/2023 pentru modificarea şi completarea Ordonanţei de urgenţă a Guvernului nr.58/2023 privind unele măsuri pentru acordarea unei prime de carieră didactică pentru personalul didactic şi didactic auxiliar, precum şi unei prime de carieră profesională pentru personalul nedidactic din învăţământul de stat, suportate din fonduri externe nerambursabile, şi pentru modificarea unor acte normative în domeniul educaţiei
În conformitate cu prevederile art.95 și 117 alin. (3) din Regulamentul Camerei Deputaţilor, Biroul permanent a trimis, Comisiei pentru tehnologia informației şi comunicaţiilor spre avizare, în procedură de urgență, proiectul de Lege privind aprobarea Ordonanţei de urgenţă a Guvernului nr.87/2023 pentru modificarea şi completarea Ordonanţei de urgenţă a Guvernului nr.58/2023 privind unele măsuri pentru acordarea unei prime de carieră didactică pentru personalul didactic şi didactic auxiliar, precum şi unei prime de carieră profesională pentru personalul nedidactic din învăţământul de stat, suportate din fonduri externe nerambursabile, şi pentru modificarea unor acte normative în domeniul educaţiei (PLx nr.729/2023).
Consiliul Legislativ a avizat favorabil proiectul de ordonanță de urgență, conform avizului nr.973/20.10.2023.
Consiliul Economic și Social a avizat favorabil proiectul de act normativ, conform avizului nr. 6945/18.10.2023.

Senatul a adoptat proiectul de lege în ședința din 13 noiembrie 2023.
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.58/2023, în sensul instituirii unor clarificări privind modalitatea de acordare a primei de carieră profesională pentru personalul didactic şi administrativ. Totodată, se propune şi modificarea art.6 din Ordonanţa de urgenţă a Guvernului nr.83/2023 privind unele măsuri pentru susţinerea preşcolarilor şi elevilor dezavantajaţi care beneficiază de sprijin educaţional pe bază de tichete sociale pe suport electronic acordate din fonduri externe nerambursabile şi luarea unor măsuri în domeniul educaţiei, astfel încât reprezentantul legal/reprezentanţii legali, tutorele/tutorii potenţialilor destinatari finali, care se încadrează în condiţiile de eligibilitate, să poată depune la unitatea de învăţământ cererea privind componenţa familiei în termen de 45 de zile calendaristice de la data intrării în vigoare a ordonanţei de urgenţă şi de 25 de zile calendaristice de la începutul cursurilor pentru anii şcolari aferenţi perioadei 2024-2027.
În raport cu obiectul de reglementare inițiativa legislativă face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 6 februarie 2024 și au hotărât, cu majoritate de voturi avizarea favorabilă a acestuia.                                                    

